钦定古今图书集成/明伦汇编/氏族典/第173卷 > 《廖用贤尚友录》 > 钱元璙
## 钦定古今图书集成/明伦汇编/氏族典/第173卷 > 《廖用贤尚友录》 > 钱元璙

按《十国春秋》，元璙字德辉，武肃王第六子也。初名传
璙，仪状瑰杰，风神俊迈。起家沂王府咨议参军，宣武
节度判官，累迁散骑常侍，改马军厅事指挥使。武勇
都之变，徐绾召淮南兵入寇，顾全武谓“杨公大丈夫，
今以难告，必闵我群公子，谁可行者？”武肃王乃遣传
璙微服为全武仆，诣广陵见吴王行密，指陈逆顺之
理，吴王为之动容，遂以女妻之。即日召田𫖳还军。未
几，逆妇归钱塘。累征缙云、睦州，皆陷阵有功，授邵州
刺史。复征湖州高澧，及攻东洲，授睦州刺史。寻迁苏
州，累敕授中吴建武等军节度使苏常润等州团练
使、太傅、同中书门下平章事。文穆王立，更初名，诸兄
弟尽易《传》为“元”，而传璙亦以元璙名。元璙在苏州三
十年，性俭约而恭靖，便弓马。文穆王时，以王兄尤加
礼遇，进检校太师、中书令、开府仪同三司。作金谷园
以娱老。又建烟雨楼于滮湖之上。久之，晋敕封广陵
郡王，不及受命而薨，时天福七年三月也。年五十六。
谥宣义。